**LEO PRANJIĆ I BORNA ŽAJA POBJEDNICI**

 **1. NACIONALNOG NATJECANJA U ČITANJU NAGLAS**

 Na 36. međunarodnom sajmu knjiga i učila Interliber, 13.studenoga 2013. godine, održano je 1. nacionalno natjecanje u čitanju naglas za učenike od 3. do 8. razreda osnovnih škola. Organizatori natjecanja su bili su Narodna knjižnica i čitaonica Vlado Gotovac Sisak i Komisija za knjižnične usluge za djecu i mlade pri Hrvatskom knjižničarskom društvu. U dvije kategorije, mlađoj (za učenike 3., 4. i 5. razreda OŠ i starijoj (za učenike 6., 7. i 8. razreda OŠ) natjecali su se predstavnici četrnaest županija Republike Hrvatske: Bjelovarsko-bilogorske, Dubrovačko-neretvanske, Istarske, Karlovačke, Koprivničko-križevačke, Požeško-slavonske, Primorsko-goranske, Sisačko-moslavačke, Splitsko-dalmatinske, Šibensko-kninske, Varaždinske, Vukovarsko-srijemske, Zadarske i Zagrebačke.

Prosudbena komisija za mlađu kategoriju natjecanja, koju su činili knjižničarka i biblioterapeutkinja mr.sc. Ljiljana Sabljak, direktorica kazališta *Mala scena,* hrvatska glumica i znanstvenica,dr.sc. Vitomira Lončar i ravnatelj najstarijeg kazališta slijepih na svijetu Novi život – glumac i pisac kazališnih komada Vojin Perić, odabrala je nauspješnije natjecatelje: nagrada za osvojeno treće mjesto pripala je predstavnici Vukovarsko-srijemske županije, Sari Tadić, učenici OŠ Bartola Kašića iz Vinkovaca koju je za natjecanje pripremala mentorica Vlasta Pavlović. Sara je predstavila knjigu Sanje Polak ***Dnevnik Pauline P.*** Predstavljanjem knjige ***Bum Tomica 2*** Silvije Šesto drugo je mjesto zaslužio predstavnik grada Zagreba, Donatelo Timoleon Herjavić iz OŠ Ivana Granđe, kojeg je za natjecanje pripremala mentorica Nada Vukašinović. Pobjedu na 1. nacionalnom natjecanju u čitanju naglas u mlađoj kategoriji pamtit će Leo Pranjić, predstavnik Istarske županije, učenik OŠ Stoja iz Pule i njegova mentorica Amadea Draguzet. Leo je predstavio knjigu ***Alica u zemlji čudesa*** Lewisa Carrolla. Posebnu pohvalu Prosudbene komisije Vitomira Lončar je uputila Luki Greguriću iz II. osnovne škole u Bjelovaru koji je također predstavio knjigu ***Bum Tomica 2*** Silvije Šesto, a pripremala ga je mentorica Snježana Sertić. Pobjednici i pohvaljeni istakuli su se u konkurenciji od 13 natjecatelja.

Prosudbena komisija za stariju kategoriju natjecanja, koju su činili hrvatska književnica i sveučilišna profesorica dr. sc. Julijana Matanović, hrvatska književnica i predsjednica Hrvatskog društva književnika za djecu i mlade *Klub prvih pisaca* Silvija Šesto i aktivistica Centra za neohumanističke studije, voditeljica projekta *Moja prva knjiga* Romana Leko, donijela je sljedeću odluku: treće mjesto osvojio je Ivan Čagalj iz OŠ Pećine u Rijeci, predstavnik Primorsko-goranske županije predstavljanjem knjige Richarda Bacha ***Galeb Jonathan Livingston***. Ivana je za natjecanje pripremala mentorica Ksenija Sobotinčić Štropin. Drugo mjesto i u starijoj kategoriji natjecanja pripalo je gradu Zagrebu, tj. njegovom predstavniku Saši Mili Biljanoviću iz OŠ Vrbani koji je predstavio knjigu ***Gorski vijenac*** Petra Petrovića Njegoša, a za natjecanje su ga pripremale mentorice Lea Ledinski i Jasminka Kokolić Golubić. **Pobjednik** 1. nacionalnog natjecanja u čitanju naglas u starijoj kategoriji je Borna Žaja iz OŠ Grabrik iz Karlovca. Predstavljao je knjigu Damira Miloša ***Bijeli klaun***. Za natjecanje ga je pripremala mentorica Vesna Mance.

Posebnu pohvalu Prosudbene komisije Silvija Šesto je uputila Zadranki Danici Goleš iz OŠ Krune Krstića koju je za natjecanje pripremala mentorica Jadranka Tomas. Predstavila je knjigu Đure Zrakića ***Svi me vole samo tata ne***, zatim Niki Zelić (OŠ Braća Radić, Pakrac, Požeško-slavonska županija) koja je predstavila **poeziju Dragutina Tadijanovića**, a za natjecanje ju je pripremala mentorica Martina Nenadović Lneniček te Miji Pustijanac iz OŠ Centar u Puli koju je za natjecanje pripremala mentorica Biljana Matković, a istaknula se predstavljanjem knjige Williama Shakespearea ***Romeo i Julija.***

Velik odaziv natjecatelja, pozitivni osvrti članova Prosudbenih komisija, osmijesi na licima pobjednika, ali i sudionika, poticaj su organizatorima za pripremu 2. nacionalnog natjecanja u čitanju naglas 2014. godine. Detaljno izvješće s natjecanja svi zainteresirani moći će naći na internetskoj stranici <http://www.nkc-sisak.hr/?page_id=9154>.